AQSh saylov muborak desa, Atambayev "Manas" vaqtincha deydi
Qirg'izistonning yangi saylangan prezidenti fikricha Amerika 2014-yilda "Manas" ijara muddati bitgach, inshootni tark etishi kerak.
Uning bosh raqiblari Adaxon Madumarov va Qamchibek Tashiyev jarayon qonuniy o’tmadi, xatoliklar kop’ edi, deb shikoyat qilmoqda. Ular ommaviy namoyishlar boshlaymiz, deb ogohlantirmoqda. Tashiyevning ona shahri Jalol-Obodda dushanba kuni chiqishlar bo’lgani ma’lum. Atambayev murosa haqida gapirmoqda. “G’arbdagi, Yevropadagi kabi siyosiy muzokara qilish kerak. Muammoni inqilob emas, murosa yo’li bilan hal qilishni o’rganishimiz lozim”, - deydi u. AQSh bu ob’yektdan Afg’onistonga o’tish punkti sifatida foydalanib keladi. “Amerika Iroq va Afg’onistonda urush qilmoqda. Eron bilan munosabatlar ham taranglashgan. O’rtada Qirg’iziston jabr ko’rishiga yo’l qo’ymayman”, - deydi Almazbek Atambayev. “AQSh bilan orasi sovuq kuchlar “Manas” tranzit markazini nishonga olishi mumkin. Bu yerdagi xalqaro aeroport faqat shu davlat fuqarolariga xizmat qilishi kerak. Qirg’iziston xalqi xavfsizligi biz uchun birlamchi masala”, - deydi arbob. Atambayev - Kremlga xayrixoh siyosatdon. Qirg’izistonda, ma’lumki, Rossiyaning ham bazasi bor. Amerika kuchlari Iroqdan bu yil oxirigacha chiqib ketadi, Afg’onistonda esa 2014-yilda. Prezident Barak Obama fikricha Qirg’iziston xalqi haqiqiy demokratiya sari muhim, dadil qadam tashlamoqda. "Nomzodlar bir-biri bilan erkin kurasha oldi va xalqaro hamda mahalliy kuzatuvchilar butun jarayonni bemalol monitoring qila oldi",- deydi Klinton xonim bayonotida. Yevropada Xavfsizlik va Hamkorlik Tashkilotining Demokratik Institutlar va Inson Huquqlari bo'yicha Idorasi bergan hisobotga ko'ra, saylov jarayoni ochiq o'tgan va xalqaro me'yorlarga javob bergan. Ammo kamchilik va xatolar kuzatilgan va ular tuzatilishi shart, deydi AQSh bosh diplomati. Saylov paytida, misol, bir kishi butun oila uchun ovoz bergan, fuqarolar ro’yxatga kirmay qolgan, ovozlarni sotib olish hollari qayd etilgan. "Men Markaziy saylov komissiyasini barcha shikoyatlarni oshkora ravishda ko'rib chiqib, muammolarni tekshirishga undayman",- deydi Xillari Klinton.